b'\n_START_ARTICLE_\nSvobodna mladina\n_START_SECTION_\nO reviji\n_START_PARAGRAPH_\nNajprej sta bila urednika revije Alfonz Gspan in Vinko Ko\xc5\xa1ak, odgovorni urednik pa je bil Lojze Ude. Urejanje drugega letnika je prevzel Ludvik Mrzel, Vinko Ko\xc5\xa1ak pa je postal odgovorni urednik. \xc4\x8casopis je izdajal Konzorcij Svobodne mladine v Ljubljani, tiskali pa so ga J. Blasnika nasledniki. Leta 1928 je iz\xc5\xa1lo osem \xc5\xa1tevilk, ki so s prvima dvema \xc5\xa1tevilkama prej\xc5\xa1njega \xc4\x8dasopisa tvorile celoten letnik z 240 stranmi._NEWLINE_V prvi \xc5\xa1tevilki prvega letnika sta Ko\xc5\xa1ak in Mrzel zapisala, da so morali zna\xc4\x8daj revije spremeniti in tako z novim letnikom prena\xc5\xa1ajo te\xc5\xbei\xc5\xa1\xc4\x8de udejstvovanja v literaturo in umetnost, razen literarno-kulturnemu eseju pa bodo v nadalje posve\xc4\x8dali pozornost dru\xc5\xbebenim in politi\xc4\x8dnim problemom. Avtorji so Svobodno mladino ozna\xc4\x8dili kot kulturno-borbeno in strankarsko-politi\xc4\x8dno neodvisno slovensko revijo.\n_START_SECTION_\nIz vsebine\n_START_PARAGRAPH_\nSvobodna mladina je vsebovala razli\xc4\x8dne prispevke, ki so bili umetni\xc5\xa1ko in literarno obarvani, hkrati pa tudi veliko dru\xc5\xbebenokriti\xc4\x8dnih razmi\xc5\xa1ljanj. Med avtorji, ki so objavljali svoje pesmi, so bili na primer: Alfonz Gspan, ki je objavil pesem Iz podzemlja, Vinko Ko\xc5\xa1ak s pesmima Silvestrovo in Balada, Jernej Sante: Justifikacija, Franc Oni\xc4\x8d: Slutnja, Pri\xc4\x8dakovanje, Zavr\xc5\xbeena, Kavarna, Vladimir Premru: O jaz ne hitim, tudi drama Georga B\xc3\xbcchnerja: Dantova smrt, je bila objavljena v prevodu. V I. letniku lahko zasledimo Poslanico Otonu \xc5\xbdupan\xc4\x8di\xc4\x8du za njegovo petdeset letnico, objavljen pa je tudi govor Dragotina Lon\xc4\x8darja iz Maribora, 21. decembra 1927: Za akademijo znanosti in umetnosti ter Narodno galerijo v Ljubljani. L. Ud\xc3\xa9 je objavil razmi\xc5\xa1ljanje Borba za priznanje slovenskega naroda v Kraljevini SHS in Slovenci izven njenih mej, Jo\xc5\xbee Dolenc pa je z besedami: \xc2\xbb...Mladina, ki se je iztrgala strankarskemu vplivu in ki no\xc4\x8de hiti up in nada starim politi\xc4\x8dnim lisjakom, dobro \xc4\x8duti vso umazanost in hinav\xc5\xa1\xc4\x8dino na\xc5\xa1ega javnega \xc5\xbeivljenja, je trdno odlo\xc4\x8dena, da vodi neizprosno na\xc4\x8delno in neoportunisti\xc4\x8dno borbo za \xc4\x8distost in zmago slovenstva. Zato je na\xc5\xa1a naloga, da izstrebimo vse \xc5\xa1kodljive vplive, ki nam jih je pustila zgodovina kot zatiranemu narodu, izklesati moramo svoj lasten duhovni obraz...\xc2\xab zaklju\xc4\x8dil svoj prispevek Pravice samoodlo\xc4\x8dbe do odcepitve. Svobodna mladina je v II. letniku vsebovala tudi Pregled politike in Pregled knji\xc5\xbeevnosti, znotraj katere je bil \xc5\xa1e posebej izpostavljen pregled dramatike. II. letniku je bila na koncu dodana tudi reklama umetni\xc5\xa1kega in grafi\xc4\x8dnega zavoda J. Blasnika naslednikov.'